รัฐบาลไทย-ข่าวทำเนียบรัฐบาล-สรุปข่าวการประชุมคณะรัฐมนตรี 16 มกราคม 2567
วันอังคารที่ 16 มกราคม 2567
16/01/2567
สรุปข่าวการประชุมคณะรัฐมนตรี 16 มกราคม 2567
นายภูมิธรรม เวชยชัย รองนายกรัฐมนตรี เป็นประธานการประชุมคณะรัฐมนตรี ณ ห้องประชุม 501 ตึกบัญชาการ 1 ทําเนียบรัฐบาล
http://www.thaigov.go.th
(โปรดตรวจสอบมติคณะรัฐมนตรีที่เป็นทางการจากสํานักเลขาธิการคณะรัฐมนตรีอีกครั้ง)
วันนี้ (16 มกราคม 2567) เวลา 09.00 น. นายภูมิธรรม เวชยชัย รองนายกรัฐมนตรี เป็นประธานการประชุมคณะรัฐมนตรี ณ ห้องประชุม 501 ตึกบัญชาการ 1 ทําเนียบรัฐบาล ซึ่งสรุปสาระสําคัญดังนี้
กฎหมาย
1.  เรื่อง  ร่างกฎกระทรวงกําหนดพิกัดอัตราภาษีสรรพสามิต (ฉบับที่ ..) พ.ศ. .... (สินค้าน้ํามันดีเซลและน้ํามันอื่น ๆ ที่คล้ายกัน)
2.  เรื่อง  ร่างพระราชกฤษฎีกาถอนสภาพที่ดินอันเป็นสาธารณสมบัติของแผ่นดินสําหรับ พลเมืองใช้ร่วมกันในท้องที่ตําบลพลูตาหลวง อําเภอสัตหีบ จังหวัดชลบุรี พ.ศ. ....
เศรษฐกิจ-สังคม
3.  เรื่อง  ผลการพิจารณารายงานการพิจารณาศึกษา เรื่อง บทบาทองค์กรปกครองส่วนท้องถิ่นกับการปฏิรูปการจัดการศึกษาของท้องถิ่น ของคณะกรรมาธิการการปกครองท้องถิ่น วุฒิสภา
4.  เรื่อง  ขอความเห็นชอบการจัดทําสัญญากิจกรรมภายหลังการรับรองสถานี (Contract for Post-Certification Activities) สําหรับสถานีเฝ้าตรวจนิวไคลด์กัมมันตรังสี (RN65)
5.  เรื่อง  การพิจารณารับรองวัดคาทอลิก ตามระเบียบสํานักนายกรัฐมนตรี ว่าด้วยแนวทางพิจารณาในการจัดตั้งวัดบาทหลวงโรมันคาทอลิก พ.ศ. 2564
6.  เรื่อง  รายงานประจําปี 2565 ของสํานักงานพัฒนาวิทยาศาสตร์และเทคโนโลยีแห่งชาติ
7.  เรื่อง  รายงานผลการปฏิบัติงานของคณะกรรมการธรรมาภิบาลจังหวัด ประจําปีงบประมาณ พ.ศ. 2566
8.  เรื่อง  ผลการประชุมคณะกรรมการบริหารสถานการณ์ฉุกเฉิน ครั้งที่ 1/2567
9.  เรื่อง  ขอให้พิจารณาประกาศพื้นที่อําเภอปะนาเระ จังหวัดปัตตานี และ อําเภอรามัน จังหวัดยะลา เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร
10.  เรื่อง  การกําหนดสินค้าควบคุมตามพระราชบัญญัติว่าด้วยราคาสินค้าและบริการ พ.ศ. 2542
11.  เรื่อง  วงเงินงบประมาณรายจ่ายประจําปีงบประมาณ พ.ศ. 2568
12.  เรื่อง  การปรับปรุงปฏิทินงบประมาณรายจ่ายประจําปีงบประมาณ พ.ศ. 2568
13.  เรื่อง  รายงานสถานการณ์น้ําภาพรวมประเทศ
ต่างประเทศ
14.  เรื่อง  ขออนุมัติการจัดทําและลงนามร่างความตกลงว่าด้วยความร่วมมือด้านการขนส่งทางทะเลระหว่างรัฐบาลแห่งสาธารณรัฐประชาชนบังกลาเทศ ราชอาณาจักรภูฏาน สาธารณรัฐอินเดีย สาธารณรัฐแห่งสภาพเมียนมา เนปาล สาธารณรัฐสังคมนิยมประชาธิปไตยศรีลังกาและราชอาณาจักรไทย
15.  เรื่อง  ขอความเห็นชอบต่อร่างเอกสารที่มีการรับรองในการประชุมรัฐมนตรีกีฬาอาเซียน ครั้งที่ 7 และการประชุมที่เกี่ยวข้อง
16.  เรื่อง  ร่างเอกสารผลลัพธ์การประชุมเซ้าท์ซัมมิท ครั้งที่ 3
17.  เรื่อง  ขอความเห็นชอบและอนุมัติให้มีการรับรองเอกสารร่างแถลงการณ์ (Communique) สําหรับการประชุม Global Forum for Food and Agriculture (GFFA) ครั้งที่ 16 และการประชุม Berlin Agriculture Ministers’ Conference ครั้งที่ 16
18.  เรื่อง  การขอความเห็นชอบต่อร่างเอกสารสุดท้าย (Draft Final Document) ของการประชุมสุดยอดกลุ่มประเทศไม่ฝักใฝ่ฝ่ายใด (NAM Summit) ครั้งที่ 19
19.  เรื่อง  ข้อเสนอนโยบายการกําหนดเงื่อนไขว่าด้วยการสร้างความสามารถทางด้านวิทยาศาสตร์ วิจัยและนวัตกรรมในประเทศอันเกิดจากการจัดซื้อจัดจ้างจากต่างประเทศของภาครัฐ (Offset)
20.  เรื่อง  ร่างปฏิญญาร่วมแสดงเจตจํานงระหว่างกระทรวงการอุดมศึกษา วิทยาศาสตร์ วิจัยและนวัตกรรม แห่งราชอาณาจักรไทยกับกระทรวงการศึกษาและวิจัยแห่งสหพันธ์สาธารณรัฐเยอรมนีว่าด้วยความร่วมมือด้านวิทยาศาสตร์ วิจัย และนวัตกรรม
แต่งตั้ง
21.  เรื่อง  คณะกรรมการต่าง ๆ ที่แต่งตั้งโดยมติคณะรัฐมนตรี (สํานักงานคณะกรรมการกฤษฎีกา)
22.  เรื่อง  การแต่งตั้งข้าราชการพลเรือนสามัญให้ดํารงตําแหน่งประเภทวิชาการระดับทรงคุณวุฒิ (กระทรวงสาธารณสุข)
23.  เรื่อง  การแต่งตั้งข้าราชการการเมือง (สํานักเลขาธิการนายกรัฐมนตรี)
***************************
กฎหมาย
1. เรื่อง ร่างกฎกระทรวงกําหนดพิกัดอัตราภาษีสรรพสามิต (ฉบับที่ ..) พ.ศ. .... (สินค้าน้ํามันดีเซลและน้ํามันอื่น ๆ ที่คล้ายกัน)
คณะรัฐมนตรีมีมติอนุมัติหลักการร่างกฎกระทรวงกําหนดพิกัดอัตราภาษีสรรพสามิต (ฉบับที่ ..) พ.ศ. .... ตามที่กระทรวงการคลัง (กค.) เสนอ ซึ่งสํานักงานคณะกรรมการกฤษฎีกาได้ตรวจพิจารณาร่างกฎกระทรวงดังกล่าวเป็นการล่วงหน้าแล้ว
ทั้งนี้ กค. เสนอว่า
1. โดยที่รัฐบาลมีนโยบายลดภาระค่าครองชีพของประชาชนอย่างต่อเนื่องเพื่อกระตุ้นเศรษฐกิจภาพรวมของประเทศผ่านการลดค่าใช้จ่ายด้านพลังงานทั้งค่าไฟฟ้า ค่าก๊าซหุงต้มและค่าน้ํามันเชื้อเพลิง ซึ่งเป็นต้นทุนของกิจกรรมทางเศรษฐกิจและการดํารงชีวิตของประชาชน และที่ผ่านมารัฐบาลได้ใช้กลไกกองทุนน้ํามันเชื้อเพลิงและภาษีสรรพสามิตเป็นเครื่องมือในการรักษาเสถียรภาพราคาขายปลีกน้ํามันดีเซลให้ไม่เกิน 30 บาทต่อลิตร1 โดย กค. (กรมสรรพสามิต) ได้ออกกฎกระทรวงกําหนดพิกัดอัตราภาษีสรรพสามิต (ฉบับที่ 35) พ.ศ. 2566 ปรับลดอัตราภาษีสรรพสามิตสินค้าน้ํามันดีเซลและน้ํามันอื่น ๆ ที่คล้ายกัน ประเภทอัตราตามปริมาณ (ลิตร) (ปรับลดประมาณ 2.50 บาทต่อลิตร) เป็นระยะเวลาประมาณ 3 เดือน ตั้งแต่วันที่ 20 กันยายน 2566 ถึงวันที่ 31 ธันวาคม 2566 ทั้งนี้ เมื่อกฎกระทรวงดังกล่าวสิ้นสุดลงส่งผลให้กองทุนน้ํามันเชื้อเพลิงต้องอุดหนุนราคาน้ํามันดีเซลเพิ่มขึ้น เพื่อตรึงราคาขายปลีกน้ํามันดีเซลไม่ให้เกิน 30 บาทต่อลิตร2
2. กค. โดยกรมสรรพสามิตพิจารณาแล้วเห็นว่า เพื่อเป็นการตรึงราคาขายปลีกน้ํามันดีเซลไม่ให้เกิน 30 บาทต่อลิตรตามข้อ 1 จึงเห็นควรดําเนินมาตรการทางภาษีโดยการลดอัตราภาษีสรรพสามิตสินค้าน้ํามันดีเซลและน้ํามันอื่น ๆ ที่คล้ายกัน ร่วมกับกองทุนน้ํามันเชื้อเพลิง ได้แก่ 1) น้ํามันดีเซลที่มีปริมาณกํามะถัน และ 2) น้ํามันดีเซลที่มีไบโอดีเซลประเภทเมทิลเอสเตอร์ของกรดไขมันผสมอยู่ โดยปรับลดอัตราภาษีสรรพสามิตดังกล่าวประมาณ 1 บาทต่อลิตร เป็นระยะเวลา 3 เดือน ตั้งแต่วันที่ 20 มกราคม 2567 ถึงวันที่ 19 เมษายน 2567 อย่างไรก็ดี กค. จะติดตามสถานการณ์ราคาน้ํามันดิบอย่างใกล้ชิดและจะพิจารณาความเหมาะสมของการปรับลดอัตราภาษีสรรพสามิตน้ํามันดีเซลต่อไป เพื่อให้ฐานะการคลังของประเทศมีเสถียรภาพมากขึ้น
3. กค. ได้จัดทําประมาณการการสูญเสียรายได้และประโยชน์ที่คาดว่าจะได้รับจากการดําเนินมาตรการดังกล่าวตามมาตรา 27 และมาตรา 32 วรรคสอง แห่งพระราชบัญญัติวินัยการเงินการคลังของรัฐ พ.ศ. 2561 แล้ว โดยรายงานว่าการดําเนินการตามมาตรการภาษีดังกล่าวจะทําให้กรมสรรพสามิตจัดเก็บรายได้ภาษีสรรพสามิตสินค้าน้ํามันและผลิตภัณฑ์น้ํามันลดลงประมาณ 2,000 ล้านบาทต่อเดือน (คาดการณ์จากสถิติปริมาณการเสียภาษีในปีงบประมาณ พ.ศ. 2566) โดยการดําเนินการตามมาตรการภาษีในครั้งนี้จะดําเนินการเป็นระยะเวลา 3 เดือน จึงคาดว่าจะสูญเสียรายได้ประมาณ 6,000 ล้านบาท แต่จะเป็นการช่วยรักษาเสถียรภาพของราคาขายปลีกน้ํามันดีเซลในประเทศไม่ให้ปรับตัวสูงขึ้นอย่างรวดเร็วจนกระทบต่อค่าครองชีพของประชาชนและภาคธุรกิจในระดับที่อาจเป็นอุปสรรคต่อการฟื้นฟูเศรษฐกิจของประเทศ
สาระสําคัญของร่างกฎกระทรวง
ปรับลดอัตราภาษีสรรพสามิตสินค้าน้ํามันดีเซลและน้ํามันอื่น ๆ ที่คล้ายกัน ประเภทอัตราตามปริมาณ (ลิตร) (ปรับลดประมาณ 1 บาทต่อลิตร) เป็นระยะเวลา 3 เดือน ตั้งแต่วันที่ 20 มกราคม 2567 ถึงวันที่ 19 เมษายน 2567
ประเภทน้ํามันดีเซล
อัตราภาษี (บาท)
(เดิม)
อัตราภาษี (บาท)
(ตั้งแต่วันที่ 20 มกราคม 2567
ถึงวันที่ 19 เมษายน 2567)
1. น้ํามันดีเซลที่มีปริมาณกํามะถัน
1) เกินร้อยละ 0.005 โดยน้ําหนัก
2) ไม่เกินร้อยละ 0.005 โดยน้ําหนัก
6.440
6.440
5.440
5.440
2. น้ํามันดีเซลที่มีไบโอดีเซลประเภทเมทิลเอสเตอร์ของกรดไขมันผสมอยู่
1) ไม่เกินร้อยละ 4
2) เกินร้อยละ 4 แต่ไม่เกินร้อยละ 7
3) เกินร้อยละ 7 แต่ไม่เกินร้อยละ 9
4) เกินร้อยละ 9 แต่ไม่เกินร้อยละ 14
5) เกินร้อยละ 14 แต่ไม่เกินร้อยละ 19
6) เกินร้อยละ 19 แต่ไม่เกินร้อยละ 24
6.440
5.990
5.930
5.800
5.480
5.153
5.440
5.060
5.010
4.900
4.630
4.353
ทั้งนี้ ตั้งแต่วันที่ 20 เมษายน 2567 เป็นต้นไป อัตราภาษีน้ํามันดีเซลดังกล่าวข้างต้นจะกลับไปจัดเก็บในอัตราเดิม คือ 6.440 บาทต่อลิตร
____________________________
1 การใช้ภาษีสรรพสามิตเป็นเครื่องมือในการรักษาเสถียรภาพราคาขายปลีกน้ํามันดีเซลส่งผลให้กองทุนน้ํามันเชื้อเพลิงมีฐานะการเงินติดลบน้อยลง และข้อมูล ณ วันที่ 31 ธันวาคม 2566 กองทุนน้ํามันเชื้อเพลิงมีฐานะสุทธิอยู่ที่ -78,557 ล้านบาท (น้ํามัน -32,444 ล้านบาท และ LPG -46,113 ล้านบาท)
2 คณะรัฐมนตรีมีมติ (26 ธ.ค. 66) รับทราบเรื่องการดําเนินโครงการของกระทรวงพลังงานเพื่อมอบเป็นของขวัญปีใหม่ พ.ศ. 2567 ให้แก่ประชาชน ในส่วนแผนงาน/โครงการสําหรับช่วยเหลือและการบริการประชาชน โดยการตรึงราคาน้ํามันดีเซล ไม่ให้เกิน 30 บาท
2. เรื่อง ร่างพระราชกฤษฎีกาถอนสภาพที่ดินอันเป็นสาธารณสมบัติของแผ่นดินสําหรับพลเมืองใช้ร่วมกันในท้องที่ตําบลพลูตาหลวง อําเภอสัตหีบ จังหวัดชลบุรี พ.ศ. ....
คณะรัฐมนตรีมีมติเห็นชอบร่างพระราชกฤษฎีกาถอนสภาพที่ดินอันเป็นสาธารณสมบัติของแผ่นดินสําหรับพลเมืองใช้ร่วมกันในท้องที่ตําบลพลูตาหลวง อําเภอสัตหีบ จังหวัดชลบุรี พ.ศ. .... ที่สํานักงานคณะกรรมการกฤษฎีกาตรวจพิจารณาแล้ว ตามที่กระทรวงมหาดไทย (มท.) เสนอและให้ดําเนินการต่อไปได้ และให้สํานักงานการตรวจเงินแผ่นดินรับความเห็นของสํานักงานสภาพัฒนาการเศรษฐกิจและสังคมแห่งชาติไปพิจารณาดําเนินการต่อไปด้วย
สาระสําคัญ
ร่างพระราชกฤษฎีกาที่กระทรวงมหาดไทยเสนอ เป็นการถอนสภาพที่ดินอันเป็นสาธารณสมบัติของแผ่นดินสําหรับพลเมืองใช้ร่วมกันบางส่วน ในท้องที่ตําบลพลูตาหลวง อําเภอสัตหีบ จังหวัดชลบุรี เนื้อที่ประมาณ 95 ไร่ 30 ตารางวา เพื่อมอบหมายให้สํานักงานการตรวจเงินแผ่นดินใช้เป็นที่ตั้งศูนย์พัฒนาวิชาชีพตรวจสอบของประเทศ ซึ่งเดิมราษฎรใช้เลี้ยงสัตว์ร่วมกันมาประมาณ 60 ปี และได้เลิกใช้ประโยชน์ร่วมกันแล้ว ตั้งแต่ปี พ.ศ. 2530 เนื่องจากไม่มีการประกอบอาชีพเลี้ยงสัตว์ในพื้นที่ และบริเวณด้านทิศตะวันออกจดทิศเหนือของที่ดินได้จัดทําทางสาธารณะให้ประชาชนสัญจรแล้ว โดยทางราชการได้ออกหนังสือสําคัญสําหรับที่หลวงซึ่งที่ดินดังกล่าวอยู่ในเกณฑ์ที่จะถอนสภาพตามมาตรา 8 (1) แห่งประมวลกฎหมายที่ดินและระเบียบกระทรวงมหาดไทย ว่าด้วยวิธีปฏิบัติเกี่ยวกับการถอนสภาพ การจัดขึ้นทะเบียนและการจัดหาผลประโยชน์ในที่ดินของรัฐ ตามประมวลกฎหมายที่ดิน พ.ศ. 2560 ประกอบกับหน่วยงานที่เกี่ยวข้องเห็นชอบในหลักการ
เศรษฐกิจ-สังคม
3. เรื่อง ผลการพิจารณารายงานการพิจารณาศึกษา เรื่อง บทบาทองค์กรปกครองส่วนท้องถิ่นกับการปฏิรูปการจัดการศึกษาของท้องถิ่น ของคณะกรรมาธิการการปกครองท้องถิ่น วุฒิสภา
คณะรัฐมนตรีรับทราบผลการพิจารณารายงานการพิจารณาศึกษา เรื่อง บทบาทองค์กรปกครองส่วนท้องถิ่นกับการปฏิรูปการจัดการศึกษาของท้องถิ่น ของคณะกรรมาธิการการปกครองท้องถิ่น วุฒิสภา ตามที่กระทรวงมหาดไทยเสนอ และแจ้งให้สํานักงานเลขาธิการวุฒิสภาทราบต่อไป
สาระสําคัญ
กระทรวงมหาดไทยได้เสนอผลการพิจารณารายงานการพิจารณาศึกษา เรื่อง บทบาทองค์กรปกครองส่วนท้องถิ่นกับการปฏิรูปการจัดการศึกษาของท้องถิ่น ของคณะกรรมาธิการการปกครองท้องถิ่น วุฒิสภา มาเพื่อดําเนินการ ซึ่งได้พิจารณาร่วมกับหน่วยงานที่เกี่ยวข้องแล้ว โดยสรุปผลได้ว่า ในส่วนปัญหาอุปสรรคของท้องถิ่นในการจัดการศึกษา พบว่า ด้านบุคลากรกระทรวงมหาดไทยได้ดําเนินการกําหนดแผนการสอบแข่งขันเพื่อบรรจุและคัดเลือกในตําแหน่งที่มีความต้องการแล้ว และด้านการบริหารจัดการ ปัจจุบันสถานศึกษาสามารถตั้งงบประมาณรายจ่ายเพิ่มเติม เช่น ค่าอุปกรณ์สําหรับผู้เรียนในการฝึกกีฬา ค่าประกันอุบัติเหตุ เพื่อแก้ไขปัญหากระบวนการจัดซื้อจัดหาตามระเบียบที่ล่าช้าและมีความเหลื่อมล้ําได้อยู่แล้ว ในส่วนข้อเสนอแนะสําหรับหน่วยงานและองค์กรภาครัฐ ในด้านนโยบาย กรมการปกครองส่วนท้องถิ่นได้สนับสนุนการดําเนินงานท้องถิ่นดิจิทัลผ่านความร่วมมือจากหน่วยงานภาคีเครือข่าย เช่น สํานักงานส่งเสริมเศรษฐกิจดิจิทัล (DEPA) องค์การความร่วมมือระหว่างประเทศ อีกทั้งได้มีการเสนอร่างกฎหมายเพื่อกําหนดให้บุคลากรทางการศึกษาร่วมเป็นคณะกรรมการในองค์กรบริหารงานส่วนท้องถิ่นเพื่อกําหนดแนวทางการสรรหาบุคลากรด้านบุคลากร ได้นํามาตรฐานหลักเกณฑ์และระเบียบที่ใช้กับบุคลากรของกระทรวงศึกษาธิการมาประยุกต์ใช้โดยอนุโลม และได้ดําเนินการบรรจุแต่งตั้งข้าราชการเพื่อให้สอดคล้องกับความต้องการแล้วรวมทั้งได้ลงนามบันทึกความร่วมมือกับสํานักงานปลัดกระทรวงศึกษาธิการเพื่อสนับสนุนและพัฒนาคุณภาพการศึกษาเชิงพื้นที่แล้ว และได้จัดงานมหกรรมการจัดการศึกษาท้องถิ่นในระดับประเทศ ด้านวัสดุ อุปกรณ์ เทคโนโลยีสารสนเทศ อาคารสถานที่แหล่งเรียนรู้ กระทรวงการอุดมศึกษา วิทยาศาสตร์ วิจัย และนวัตกรรมเห็นว่า หน่วยงานที่เกี่ยวข้องในระดับพื้นที่ควรบูรณาการและสนับสนุนการจัดการเรียนการสอน เช่น จัดทําบันทึกข้อตกลงความร่วมมือทางวิชาการการเรียนระบบคลังหน่วยกิตกับโรงเรียน ด้านการบริหารจัดการ ได้กําหนดแนวทางหรือระเบียบว่าด้วยการจัดจ้างบุคลากรเชี่ยวชาญจากต่างประเทศ ตามยุทธศาสตร์ชาติและแผนการศึกษาแห่งชาติแล้ว และได้ร่วมกับองค์การความร่วมมือระหว่างประเทศ เพื่อเปิดรับอาสาสมัครมาปฏิบัติหน้าที่ร่วมกับเจ้าหน้าที่และครูในพื้นที่ ด้านงบประมาณ กระทรวงมหาดไทยได้ออกระเบียบให้สถานศึกษาในสังกัดองค์กรปกครองส่วนท้องถิ่นมีอํานาจในการบริหารงบประมาณตามภารกิจแล้ว ในส่วนของข้อเสนอแนะสําหรับองค์กรปกครองส่วนท้องถิ่นองค์กรปกครองส่วนท้องถิ่นได้ออกแบบหลักสูตรที่ให้ความสําคัญกับการมีส่วนร่วมกับทุกภาคส่วน ส่งเสริมให้ สถาบันอุดมศึกษาออกแบบและพัฒนาหลักสูตรที่มุ่งเน้นผลลัพธ์การเรียนรู้ที่สอดคล้องกับปรัชญาและวัตถุประสงค์ของสถาบันและลักษณะสาขาวิชา
4. เรื่อง ขอความเห็นชอบการจัดทําสัญญากิจกรรมภายหลังการรับรองสถานี (Contract for Post-Certification Activities) สําหรับสถานีเฝ้าตรวจนิวไคลด์กัมมันตรังสี (RN65)
คณะรัฐมนตรีมีมติเห็นชอบและอนุมัติตามที่กระทรวงการอุดมศึกษา วิทยาศาสตร์ วิจัยและนวัตกรรม (อว.) เสนอดังนี้
1. เห็นชอบให้ อว. โดยสํานักงานปรมาณูเพื่อสันติ (ปส.) ในฐานะหน่วยประสานงานหลักระดับชาติ1 หรือ Station Operator ตอบรับการจัดทําสัญญากิจกรรมภายหลังการรับรองสถานี (Contract for Post-Certification Activities: PCA Contract) (สัญญา PCA Contract) สําหรับสถานีเฝ้าตรวจนิวไคลด์กัมมันตรังสี (Radionuclide Monitoring Station: RN65) ครอบคลุมเฉพาะระบบวัดนิวไคลด์กัมมันตรังสีในฝุ่นละออง (THP65)2 กับคณะกรรมาธิการเตรียมการสําหรับองค์การสนธิสัญญาว่าด้วยการห้ามทดลองนิวเคลียร์โดยสมบูรณ์ (Preparatory Commission for the Comprehensive Nuclear-Test-Ban Treaty Organization: CTBTO PrepCom) และอนุมัติให้เลขาธิการสํานักงานปรมาณูเพื่อสันติหรือผู้แทนที่ได้รับมอบหมายเป็นผู้ลงนามในสัญญา PCA Contract
2. เห็นชอบสัญญา PCA Contract รวมถึงเห็นชอบการให้ใช้อนุญาโตตุลาการในการระงับข้อพิพาท ทั้งนี้ หากมีการเปลี่ยนแปลงถ้อยคําที่มิใช่สารัตถะสําคัญของสัญญา รวมถึงการปรับปรุงหรือเพิ่มเติมภาคผนวกในส่วนของระบบวัดนิวไคลด์กัมมันตรังสีในก๊าซ (Radionuclide Noble Gas System: THX65)3 และสถานีเฝ้าตรวจความสั่นสะเทือนของพิภพ (Primary Seismic Monitoring Station: PS41) ให้ ปส. หารือกับสํานักงานอัยการสูงสุด (อส.) เพื่อพิจารณาดําเนินการได้โดยไม่ต้องเสนอคณะรัฐมนตรีพิจารณาอีก
[จะมีการลงนามและแลกเปลี่ยนร่างสัญญา PCA Contract ระหว่างกันผ่านจดหมายอิเล็กทรอนิกส์ (e-mail) ต่อไป]
สาระสําคัญ
ประเทศไทยได้เข้าร่วมเป็นประเทศสมาชิกตามสนธิสัญญาว่าด้วยการห้ามทดลองนิวเคลียร์โดยสมบูรณ์ (Comprehensive Nuclear-Test-Ban Treaty: CTBT) (สนธิสัญญา CTBT) เมื่อวันที่ 12 พฤศจิกายน 2539 และให้สัตยาบันเมื่อวันที่ 25 กันยายน 2561 โดยได้ดําเนินการตามพันธกรณีของสนธิสัญญาดังกล่าวมาอย่างต่อเนื่อง และมีการจัดตั้งสถานีเฝ้าตรวจ จํานวน 2 สถานี เพื่อเฝ้าตรวจการระเบิดทางนิวเคลียร์ที่อาจจะเกิดขึ้น โดยการตรวจวัดปริมาณตัวอย่างอนุภาคในอวกาศ เช่น ฝุ่นละออง PM2.5 และก๊าซเฉื่อย รวมทั้งได้มีการจัดทําสัญญา Station’s Operator Contract ระหว่างสํานักงานปรมาณูเพื่อสันติ (ปส.) กระทรวงวิทยาศาสตร์และเทคโนโลยี [ปัจจุบัน คือ กระทรวงการอุดมศึกษา วิทยาศาสตร์ วิจัยและนวัตกรรม (อว.)] และบริษัท Environment S.A. [คู่สัญญาของสํานักเลขาธิการทางวิชาการ (Provisional Technical Secretary for the Comprehensive Nuclear-Test-Ban Treaty Organization: CTBTO/PTS)] ซึ่งสัญญาดังกล่าวได้สิ้นสุดแล้วเมื่อวันที่ 4 เมษายน 2563
ต่อมาคณะกรรมาธิการเตรียมการสําหรับองค์การสนธิสัญญาว่าด้วยการห้ามทดลองนิวเคลียร์โดยสมบูรณ์ (Preparatory Commission for the Comprehensive Nuclear-Test-Ban Treaty Organization: CTBTO PrepCom) ได้แจ้งความประสงค์จะจัดทําสัญญากิจกรรมภายหลังการรับรองสถานี (Contract for Post-Certification Activities: PCA Contract) (ร่างสัญญา PCA Contract) สําหรับสถานีเฝ้าตรวจนิวไคลด์กัมมันตรังสี (Radionuclide Monitoring Station: RN65) เพื่อใช้เป็นแนวทางในการปฏิบัติงานของสถานีเฝ้าตรวจ RN65 ภายหลังจากที่มีการรับรองสถานี ซึ่งแตกต่างจากสัญญา Station’s Operator Contract ที่เป็นแนวทางการก่อสร้างสถานีเฝ้าตรวจ การทดสอบ และประเมินอุปกรณ์ต่าง ๆ ก่อนการรับรองสถานีเฝ้าตรวจ อย่างไรก็ตาม การเสนอครั้งนี้ CTBTO PrepCom ได้ขอให้ใช้อนุญาโตตุลาการในการระงับข้อพิพาทในกรณีที่มีข้อขัดแย้งระหว่างทั้งสองฝ่ายที่ไม่สามารถหาข้อยุติได้ซึ่งกรมองค์การระหว่างประเทศ [กระทรวงการต่างประเทศ (กต.)] เห็นว่า จะต้องขอความเห็นชอบต่อคณะรัฐมนตรีตามมติคณะรัฐมนตรีเมื่อวันที่ 14 กรกฎาคม 2558 ดังนั้น อว. จึงเสนอคณะรัฐมนตรีพิจารณาให้ความเห็นชอบให้ อว. โดย ปส. ในฐานะหน่วยประสานงานหลักระดับชาติ หรือ Station Operator ตอบรับการจัดทําสัญญา PCA Contract และเห็นชอบสัญญา PCA Contract รวมถึงเห็นชอบการให้ใช้อนุญาโตตุลาการในการระงับข้อพิพาทและอนุมัติให้เลขาธิการสํานักงานปรมาณูเพื่อสันติหรือผู้แทนที่ได้รับมอบหมายเป็นผู้ลงนามในสัญญา PCA Contract
_____________________________
1 ปส. เป็นหน่วยประสานงานหลักระดับชาติตามพันธกรณีของสนธิสัญญาว่าด้วยการห้ามทดลองนิวเคลียร์โดยสมบูรณ์ [(Comprehensive Nuclear-Test-Ban Treaty: CTBT) (สนธิสัญญา CTBT) ตามมติคณะรัฐมนตรี (5 พฤศจิกายน 2539)]
2 ระบบวัดนิวไคลด์กัมมันตรังสีในฝุ่นละออง (THP65) เป็นระบบเก็บและวัดตัวอย่างอนุภาคในอากาศ เช่น ฝุ่นละออง PM2.5
3 ระบบวัดนิวไคลด์กัมมันตรังสีในก๊าซ (THX65) เป็นระบบเก็บและวัดก๊าซเฉื่อย
5. เรื่อง การพิจารณารับรองวัดคาทอลิก ตามระเบียบสํานักนายกรัฐมนตรี ว่าด้วยแนวทางพิจารณาในการจัดตั้งวัดบาทหลวงโรมันคาทอลิก พ.ศ. 2564
คณะรัฐมนตรีมีมติเห็นชอบการรับรองวัดคาทอลิก จํานวน 41 วัด เป็นวัดคาทอลิกตามระเบียบสํานักนายกรัฐมนตรี ว่าด้วยแนวทางพิจารณาในการจัดตั้งวัดบาทหลวงโรมันคาทอลิก พ.ศ. 2564 (ระเบียบฯ) ตามที่กระทรวงวัฒนธรรม (วธ.) เสนอ และให้กระทรวงวัฒนธรรมรับความเห็นของสํานักงานสภาความมั่นคงแห่งชาติไปพิจารณาดําเนินการต่อไปด้วย
สาระสําคัญของเรื่อง
วธ. รายงานว่า
1. ระเบียบฯ ข้อ 16 ได้กําหนดแนวทางการพิจารณาในการจัดตั้งวัดบาทหลวงโรมันคาทอลิก1 โดยกําหนดให้ภายในระยะเวลาสองปีนับแต่วันที่ระเบียบนี้ใช้บังคับ (วันที่ 15 มิถุนายน 2564) เมื่อปรากฏว่า มีวัดคาทอลิกอยู่ในวันก่อนที่ระเบียบนี้ใช้บังคับและมิซซัง2 โดยความเห็นชอบของสภาประมุขบาทหลวงโรมันคาทอลิกแห่งประเทศไทยยื่นคําขอให้รับรองวัดคาทอลิกต่อคณะกรรมการพิจารณากลั่นกรองคําขอจัดตั้งวัดคาทอลิก (คณะกรรมการฯ) พิจารณาให้ความเห็นประกอบก่อนเสนอไปยังรัฐมนตรีว่าการกระทรวงวัฒนธรรม เพื่อเสนอคณะรัฐมนตรีพิจารณารับรองวัดคาทอลิกต่อไป
2. มิซซัง โดยความเห็นชอบของสภาประมุขบาทหลวงโรมันคาทอลิกแห่งประเทศไทย ได้ยื่นแบบคําขอให้รับรองวัดคาทอลิกต่อกรมการศาสนา จํานวน 360 วัด โดยคณะรัฐมนตรีได้มีมติรับรองเป็นวัดคาทอลิกตามระเบียบฯ แล้ว จํานวน 204 วัด (มติคณะรัฐมนตรี 23 สิงหาคม 2565, 8 พฤศจิกายน 2565, 21 กุมภาพันธ์ 2566, 16 พฤษภาคม 2566, 23 สิงหาคม 2566) และในครั้งนี้กรมการศาสนาได้มอบหมายให้พนักงานเจ้าหน้าที่ลงพื้นที่ตรวจสอบและรวบรวมข้อมูลเสนอต่อคณะกรรมการฯ เพื่อพิจารณาให้ความเห็น จํานวน 41 วัด (คงเหลืออยู่ในขั้นตอนการดําเนินการของพนักงานเจ้าหน้าที่ จํานวน 115 วัด) โดยจําแนกเป็นรายจังหวัดได้ จํานวน 9 จังหวัด ดังนี้
จังหวัด
จํานวนวัด
ตัวอย่างวัดคาทอลิก
จังหวัดนครราชสีมา